text: 8 Ñawpaqtaqa familiamanta parlarina. Efesios 5:22, 23, jinata nin: "Qosaqa warmimpa umanmin", nispa. ¿Imaynatataq qusas Dios atiyta qusqanta apaykachananku tiyan? Bibliaqa, qusasman jinata nin: "Warmi kasqampi yuyaspa. Paykunata sumajpaj qhawaychej, pʼakikoj vaso jina kasqankurayku", nispa (1 Pedro 3:7). Griego qallupi "sumajpaj qhawaychej" rimayqa, "may valorniyuq, [...] jatunpaq qhaway" ima niyta munan. Chay rimayqa ‘regalo', "may valorniyojmin [chayri may kʼachitumin]" rimaykunaman tikrachikun (Hechos 28:10, Mosoj Testamento, 1956; 1 Pedro 2:7). Warminta jatunpaq qhawaq qusaqa ni jaykʼaq maqanchu, mana pisipaq qhawanchu, nitaq kʼumuykachachinchu. Astawanqa jatunpaq qhawan, ruwasqasninwantaq may valorniyuq kasqanta rikuchin. Chayrayku runa chawpipi chayri sapallankupipis, kʼachamantapuni parlapayan (Proverbios 31:28). Qusa ajinata ruwaptinqa, Dios allinpaq qhawanqa, warminpis jatunpaq qhawanqa, munakunqa ima.